Karin Gaardsted (S), 2012-04-11:
Dette lovforslag er jo en samling af ændringer, som vedrører godskørsel og buskørsel.
Regeringen har lovet regelforenklinger, og dette løfte lever vi op til med dele af dette lovforslag.
Hovedsigtet er nogle administrative lettelser til gods- og buskørselserhvervet i forbindelse med ansøgning om tilladelser.
Fremover kan der udstedes en universaltilladelse til både national kørsel i Danmark og international kørsel i EU til henholdsvis godskørsel og erhvervsmæssig personbefordring.
Og samtidig forlænges gyldighedsperioden fra 5 til 10 år.
Det bliver en lettelse for vognmændene.
Samtidig udvider vi definitionen af firmakørsel, så den også kommer til at omfatte kørsel i et køretøj lejet uden fører, hvilket vil sige at udlejningsfirmaerne ikke længere skal søge tilladelse til godskørsel.
Også dette er en lettelse.
Det er heldigvis sådan, at langt de fleste vognmænd har ordnede forhold for deres ansatte, og det skal de roses for.
Med dette lovforslag bakker vi op om de vognmænd, der sørger for ordnede løn- og arbejdsvilkår for deres ansatte, og det gør vi ved at forbedre kontrol med løn- og arbejdsvilkår for chauffører på gods- og buskørselsområdet i virksomheder, som har valgt at stå uden for overenskomsterne.
Det er faktisk ikke her, det nye er.
Loven – som den er i dag – indeholder også pålæg om, at en vognmand, der kører for fremmed regning, som det hedder, skal følge de bestemmelser om løn- og arbejdsvilkår for chauffører, der findes i de pågældende kollektive overenskomster.
Overtrædelse er faktisk også strafbart i dag.
Men det nye er, at transportministeren fremover vil kunne pålægge en vognmandsvirksomhed at indsende dokumentation for, at den følger bestemmelserne om løn- og arbejdsvilkår i de kollektive overenskomster, og at oplysningerne vil blive behandlet i et nævn med en landsdommer for bordenden og med deltagelse af såvel arbejdstager- som arbejdsgiversiden.
Som det er i dag, er man nødt til at henlægge en sag eller melde firmaet til politiet ved overtrædelser, og det er det, vi nu ændrer, således at det kan ske inden for det, vi vidst kan sige er egne rækker.
Et væsentligt element i lovforslaget er, at politiet i fremtiden vil kunne tilbageholde et motorkøretøj i tilfælde af, at der dels udføres godskørsel eller buskørsel i strid med EU-regler på området, dels indtil en bøde blevet betalt, eller der i hvert fald er stillet sikkerhed for betalingen.
Flere høringssvar har givet klart udtryk for, at netop denne passus vil forbedre retsopfattelsen blandt den store gruppe af både gods- og busvognmænd, der følger loven.
Rigspolitiet har i øvrigt anmodet om, at datoen for ikrafttræden fremrykkes mest muligt, og det gør politiet naturligvis, fordi der er behov for, at de kan gribe ind på de danske landeveje.
Trafikstyrelsen har noteret sig Rigspolitiets synspunkter og vil fremrykke ikrafttræden for den del, der handler om mulighed for at tilbageholde motorkøretøjer.
Også dette giver høringssvarene god respons på.
Transportområdet har gode erfaringer med at involvere relevante parter, og de råd og udvalg, vi nedsætter, skal være målrettede og aktuelle i deres arbejde, og de skal have indflydelse.
Socialdemokraterne støtter lovforslaget, og jeg har en hilsen med fra fru Anne Baastrup, SF, som meddeler, at SF også støtter forslaget.